Keur jou Boerboel Nuus
• Leefstyl • Troeteldiere • Keur jou Boerboel Keur jou Boerboel Willem A. Schultheiss
'n Boerboel is 'n gesogte waghond. Foto: Theuns Botha
Die Boerboel het oor jare heen 'n reputasie opgebou as 'n goeie waghond wat ook 'n liefdevolle geaardheid het. Om dié goeie reputasie te bewaar, is daar sekere streng riglyne vir teling met hierdie honderas.
Die Griekse koning Alexander die Grote was besonder beïndruk met die dapperheid van 'n groot hond wat hy by die koning van Albanië as geskenk gekry het. Dit was 'n groot Mastiff-tipe hond en het bekend gestaan as 'n "bullenbijter" of "bulbyter" in Afrikaans.
Later, in 1652, het onder meer Jan van Riebeeck van die nageslagte van Alexander die Grote se hond op sy skepe saamgebring Kaap toe. In 1820 het die Britse Setlaars Mastiff- en bulhonde by die poel van hondegene in die Kaap gevoeg.
Die Afrika-deel van die Boerboel se geskiedenis het in die suide van Ethiopië begin. Die honde is gebruik om mee te jag en as beskerming teen wilde diere. Hierdie sterk honde was as Indiese honde bekend en het van Babilon af gekom.
Die groot honde in die Kaap het onder mekaar ingeteel en natuurlike en funksionele seleksie het 'n ras tot gevolg gehad wat vir die plaaslike toestande geskik was. Dit is toe waar Europa en Afrika ontmoet en die Boerboel ontstaan het.
'n Vaste definisie van die ras het ontstaan met die stigting van die Suid-Afrikaanse Boerboeltelersvereniging (SABT) in 1983. Die eerste nasionale beoordeling van Boerboelhonde het in 1990 plaasgevind. Vandag is daar meer as 500 geregistreerde telers. Wêreldwyd is die Boerboel 'n gewilde ras en die SABT werk nou saam met die Britste Boerboelvereniging en die "All Russian"-Boerboelvereniging.
Boerboele word ná geboorte geregistreer en ná 12 maande oud word hulle deur die SABT geëvalueer om te bepaal of hulle geskik is vir teling. Daarvoor moet 'n puntetelling van meer as 75 % behaal word.
Die kop vertel baie van die Boerboel se karakter en is dus die belangrikste eien-
skap van die ras. Dit moet diep, kort en breed wees, met sterk wangspiere wat dit vierkantig laat vertoon. Die bokant van die kop moet breed en plat wees.
Die snoet moet swart wees. Die bo-lip mag nie oor die onderkakebeen hang nie. Die oë kan enige skakering van bruin wees, maar behoort nie ligter as die vel te wees nie. Die ooglede moet goed gepigmenteer wees en die oë moet wyd van mekaar gespasieer wees.
Die ore moet V-vormig en medium-
groot in verhouding tot die kop wees en wyd en hoog teen die kop sit. Wanneer die hond op sy hoede is, behoort die ore 'n reguit lyn met die bokant van die kop te vorm. 'n Volledige stel van 42 tande moet wit wees, goed gespasieer en ontwikkel wees en soos 'n skêr byt.
Die vyf aanvaarde kleure van die pels is bruin, rooibruin, roomwit, ligte taankleur en alle skakerings van "brindle" (bruin gestreep of gevlek).
Gedurende kragtige, dog maklike beweging moet 'n reguit bolyn behou word, met sterk dryfkrag by die agterkwart. Die stert moet hoog bo-op die lyf sit en reguit wees.
Die reuns is 64 cm tot 72 cm hoog (die ideaal is 66 cm by die skof) en het 'n gewig van 55 kg tot 70 kg. Die tefies is tussen 55 cm en 69 cm hoog by die skof (die ideaal is 61 cm) en hulle behoort 45 kg tot 60 kg te weeg.
Honde word afgekeur weens die volgende afwykings van die aanvaarde fenotipe:
• As hulle te klein of te groot is.
• 'n Te klein, onbeduidende kop.
• Merkbare oorbyt of onderbyt van minder as 1 cm.
• 'n Skerp, lang en smal bek.
• 'n Lewerkleurige snoet.
• Blou oë.
• Regop ore.
• 'n Smal borskas.
• "Koeihakke", reguit of sekelvormige hakke.
• Lomp, ongebalanseerde bewegings.
• 'n Hol rug.
• 'n Oor-aggressiwiteit.
• Dun beentjies.
• 'n Bont hond sonder enige van die vyf aanvaarde kleure om die oë en op albei ore of sonder die nodige pigmentasie.
Streng keuse van die fenotipe en temperament moet in ag geneem word wanneer teling oorweeg word. Spesiale X-straalfoto's moet deur die veearts geneem word op die ouderdom van 18 maande of ouer (wanneer die skelet volledig ontwikkel het) en ingedien word om die Boerboel se status ten opsigte van heupdisplasie (HD) en elmboogdisplasie (ED) te bepaal.
Moenie 'n Boerboel vir teeldoeleindes gebruik indien die HD- en ED-status onduidelik of onbekend is nie. Dit mag tot teleurstelling by toekomstige eienaars van geraakte honde lei, wat dan die ras 'n slegte naam gee.